ธนาคารออมสินจัดแข่งอีสปอร์ตชิงเงินรางวัล3 ล้านบาท
ธนาคารออมสิน ได้มีงานแถลงข่าวกิจกรรมการแข่งขัน GSB E-CUP 2019 THAILAND OPEN TOURNAMENT การแข่งขันเกม PES2020 ที่มีเงินรางวัลรวมสูงที่สุดลำดับที่ 6 ของโลก
29 ส.ค. 2562

ธนาคารออมสิน ได้มีงานแถลงข่าวกิจกรรมการแข่งขัน GSB E-CUP 2019 THAILAND OPEN TOURNAMENT การแข่งขันเกม PES2020 ที่มีเงินรางวัลรวมสูงที่สุดลำดับที่ 6 ของโลก
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสิน ได้ให้การสนับสนุนจัดการแข่งขันกีฬาอีสปอร์ตอย่างเต็มรูปแบบ ล่าสุดนี้ได้จัดการแข่งขันเกมอีสปอร์ตในระดับเอเชีย รายการ GSB E-CUP 2019 THAILAND OPEN TOURNAMENT การแข่งขันเกม PES2020 ที่มีเงินรางวัลรวมสูงถึง 3 ล้านบาท และเป็นครั้งแรกที่มีการเปิดรับสมัครนักกีฬาอีสปอร์ตและผู้คนที่สนใจจากทั่วเอเชีย ไม่จำกัด เพศ และอายุ โดยสมัครลงทะเบียนแข่งขันได้ทาง WWW.GSBGEN.COM ได้แล้วตั้งแต่บัดนี้เป็นต้นไปจนถึงวันที่ 8 ก.ย. 2562
ทั้งนี้ นอกจากการแข่งขันที่น่าสนใจเป็นอย่างยิ่งจากการเปิดรับสมัครทั่วเอเชียแล้ว รายการนี้ยังการันตีผู้เข้าแข่งขันที่สามารถทะลุเข้าสู่รอบลึกๆ ด้วยเงินรางวัลสะสมที่มอบให้ในแต่ละรอบการแข่งอีกด้วย ซึ่งการแข่งขันจะเริ่มในช่วงวันที่ 14 ก.ย. 2562 ถึง 6 ต.ค. 2562 แบ่งการแข่งขันออกเป็น การแข่งขันประเภทเดี่ยว 1 VS 1 สัปดาห์ละไม่เกิน 256 คน ยกเว้นสัปดาห์สุดท้ายรับสมัครไม่เกิน 512 คน การแข่งขันประเภททีม 2 VS 2 สัปดาห์ละไม่เกิน 128 ทีม ยกเว้นสัปดาห์สุดท้ายรับสมัครไม่เกิน 256 ทีม โดยผู้เข้าแข่งขันที่สมัครเข้าแข่งขันสัปดาห์ที่ 1 จะไม่มีสิทธิลงสมัครแข่งขันในสัปดาห์ที่ 2 ได้ ผู้เข้าแข่งที่ไม่เข้ารอบในสัปดาห์ที่ 1 และสัปดาห์ที่ 2 สามารถสมัครเข้าแข่งขันในสัปดาห์ที่ 3 อีกครั้งได้ และมีค่าสมัครเข้าแข่งขัน 100 บาท ต่อ สัปดาห์การแข่งขัน